బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
ఓటమి అంచున.. కివీస్ అద్భుత పోరాటం!
జట్టు ఓటమి అంచున నిలిచిన వేళ చివరి వరుస బ్యాట్స్‌మెన్ అద్భుతంగా పోరాడటంతో న్యూజిలాండ్ టెస్టును డ్రాగా ముగించింది.
| Updated:
Apr 3, 2018, 04:43PM IST
ఓటమి అంచున.. కివీస్ అద్భుత పోరాటం!
క్రైస్ట్‌చర్చ్: ఇంగ్లాండ్‌తో జరిగిన రెండో టెస్టులో అద్భుతంగా పోరాడిన న్యూజిలాండ్ డ్రాతో గట్టెక్కింది. చివరి సెషన్లో మూడు వికెట్లు పడగొడితే ఇంగ్లాండ్‌ను విజయం వరించే అవకాశం ఉన్న స్థితిలో కివీస్ బ్యాట్స్‌మెన్ మొక్కవోని దీక్షతో ఆడారు. తొలి టెస్టులో నెగ్గిన న్యూజిలాండ్.. రెండో టెస్టును డ్రాగా ముగించడం ద్వారా 1-0 తేడాతో టెస్టు సిరీస్‌ను నెగ్గింది. సొంత గడ్డ మీద కివీస్ జట్టు ఇంగ్లాండ్‌పై టెస్టు సిరీస్ నెగ్గడం 34 ఏళ్ల తర్వాత ఇదే తొలిసారి కావడం గమనార్హం.
382 పరుగుల విజయ లక్ష్యంతో రెండో ఇన్నింగ్స్‌లో బరిలో దిగిన న్యూజిలాండ్.. 42/0తో ఐదో రోజు ఆట ప్రారంభించింది. కానీ స్కోరు బోర్డు మీద పరుగులు చేరక ముందే.. జీత్ రావల్, కేన్ విలియమ్సన్ అవుటయ్యారు. టేలర్, నికోలస్ కూడా కాసేపటికే అవుటవడంతో.. న్యూజిలాండ్ జట్టు 91 పరుగులకే 4 వికెట్లు కోల్పోయింది. ఓ దశలో 162/6తో ఓటమి అంచున నిలిచింది.
ఈ దశలో చివరి వరుస బ్యాట్స్‌మెన్ అద్భుతంగా పోరాడారు. వాట్లింగ్ (66 బంతుల్లో 19 రన్స్), గ్రాండ్‌హోమ్ (97 బంతుల్లో 45), ఇష్ సోధీ (168 బంతుల్లో 56 నాటౌట్), నెల్ వాగనర్ (103 బంతుల్లో 7) దృఢ సంకల్పంతో ఆడారు. ముఖ్యంగా ఇష్ సోధీ, వాగనర్.. ఇంగ్లిష్ బౌలర్లను విసిగించారు. చుట్టూ ఫీల్డర్లతో ఉచ్చు బిగించినా.. కివీస్ బ్యాట్స్‌మెన్ అసాధారణంగా పోరాడటంతో ఇంగ్లాండ్ విజయానికి రెండు వికెట్ల దూరంలో నిలిచిపోయింది.
న్యూజిలాండ్ డ్రాతో గట్టెక్కడానికి కారణమైన గ్రాండ్ హోమ్ జింబాబ్వేలోని హరారేలో పుట్టాడు. జింబాబ్వే తరఫున అండర్-19 క్రికెట్ కూడా ఆడాడు. ఇష్ సోధీ భారతీయుడు కాగా.. వాట్లింగ్, నెయిల్ వాగ్నర్ సౌతాఫ్రికాలో జన్మించారు. అలా వేర్వేరు దేశాల్లో పుట్టిన ఆటగాళ్లు కివీస్‌ను ఓటమి బారి నుంచి కాపాడారు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.